Source: https://www.upr.si/si/univerza/medijski-center/novosti-in-obvestila/univerza-na-primorskem-je-uspela-z-ugovori-zoper-zacasne-odredbe
Timestamp: 2020-06-05 04:00:14+00:00
Document Index: 3741699

Matched Legal Cases: ['sodišče ', 'sodišče ', 'sodišče ', 'sodišče ', 'sodišče ', 'sodišče ']

Spomnimo, gre za nekdanje visokošolske učitelje UP, ki so se lani odločili za odhod na novoustanovljeni javni raziskovalni zavod ZRS Koper. Pri tem se niso strinjali z lanskega maja sprejetimi sklepi Senata in Upravnega odbora UP, ki so določili, da tisti delavci UP ZRS, ki se bodo odločili za nadaljevanje dela na novem ZRS, ne morejo več izvajati pedagoškega dela na UP. Delovno sodišče v Kopru je v primerih dr. Škofa in dr. Butinarja maja letos ugotovilo, da “sklepi Senata UP in Upravnega odbora UP v maju 2016 niso bili ne protipravni ne diskriminatorni.” Druga sodnica istega sodišča pa je v primeru dr. Šimuniča zavzela drugačno stališče. Zadeva je še vedno v razreševanju na Višjem sodišču.
Višje delovno in socialno sodišče je tokrat že tretjič odločalo o pritožbi zoper četrto različico izdane začasne odredbo Delovnega sodišča v Kopru v primeru dr. Šimunič. Dvakrat je višje sodišče odločanje vrnilo na prvo stopnjo z napotilom, da mora Delovno sodišče v Kopru bolje utemeljiti odločitev glede nevarnosti nastanka nenadomestljive škode, ki je zakonski pogoj za izdajo začasne odredbe. Ker temu pogoju niti v četrti različici začasne odredbe ni bilo zadoščeno, je tokrat, v že tretji obravnavi iste zadeve, Višje delovno in socialno sodišče kar samo razveljavilo sklep Delovnega sodišča v Kopru opr. št. XX Pd 173/2016 z dne 20. 10. 2016 o izdaji začasne odredbe in zavrnilo predlog za izdajo začasne odredbe v zadevi tožnika dr. Šimuniča.
Posledično je moralo Delovno sodišče v Kopru ugoditi ugovorom UP v primerih tožb dr. Pirjevca, dr. Bufona, dr. Klabjana, dr. Sedmakove, dr. Motohove in Bučar Miklavčičeve in razveljaviti začasne odredbe tudi v njihovih primerih. UP je vse sklepe sodišča v navedenih zadevah prejela v tem tednu.